Maatskappy beboet wat regulasies verontagsaam - Solidariteit WêreldSolidariteit Wêreld
Tuis › Nuuskantoor › Maatskappy beboet wat regulasies verontagsaam
Die minister van arbeid en indiensneming, Thulas Nxesi, het die beslissing van die Durbanse gespesialiseerde kriminele hof verwelkom waarin daar beslis is dat Chen Lu Fragrances cc swaar beboet moet word omdat dié Chinese maatskappy 14 van sy werknemers by hul werkperseel toegesluit het om te verseker dat hulle die teikens vir die vervaardiging van chirurgiese maskers bereik.
“Dit is veral gedurende hierdie tyd van Covid-19 dat werknemers moet opstaan vir hulle regte en mishandeling moet aanmeld, soos wat werknemers van hierdie onderneming gedoen het,” het die minister gesê.
Die maatskappy is daarvan beskuldig dat hy vrees vir werkloosheid by sy werknemers ingeboesem het, wat weens die nasionale inperking geheers het en dit tot sy voordeel gebruik het om sy werknemers te dwing om uitermatige lang ure te werk. Die maatskappy is met R20 000 beboet waarvan R15 000 vir 5 jaar opgeskort is. Die maatskappy is ook met R50 000 beboet, waarvan R35 000 vir 5 jaar opgeskort is omdat hulle nie die nodige lisensie gehad het wat hulle toestemming gegee het om tydens die nasionale inperking te werk nie.
Verder is die maatskappy ook skuldig bevind daaraan dat hulle versuim het om ’n veilige en gesonde werksomgewing vir hul personeel te bied, waarvoor hulle met ’n verdere R20 000 beboet is, waarvan R15 000 opgeskort is vir 5 jaar.
Die Chinese konsulaat is ook opdrag gegee om maskers ter waarde van R200 000 aan die Suid-Afrikaanse Polisiediens en die kantoor van die KZN se premier te skenk.
“Ons inspeksiediens lewer ’n goeie diens, maar werk hand aan hand met werknemers. Dit is moontlik om die uitbuiting van werknemers in die werkplek te beëindig en ons doen ’n beroep op werkers om beledigende gedrag wat in die werkplek plaasvind by die departement van arbeid aan te meld. Ons is bewus daarvan dat daar ondernemings is wat die pandemie as ’n verskoning gebruik om werknemers uit te buit,” het minister Nxesi gesê.
Volgens Nxesi ontvang die Vergoedingsfonds daagliks eise van werknemers wat die virus opgedoen het omdat hulle by die werk daaraan blootgestel is. Daar is tot dusver 1 215 eise ontvang. Minstens 98 van dié eise is in Kwazulu-Natal en hy pleit dat ondernemings nie hulle werknemers aan gevare sal blootstel nie, omdat werknemers ’n maatskappy se waardevolste bate is.